Brittanje waarsku ook oor terreur in SA(Argieffoto: btcfeed.net) Brittanje het in die VSA se voetspore gevolg en ook ŉ waarskuwing oor ŉ moontlike terreuraanval in Suid-Afrika aan sy burgers uitgereik. “Daar is ŉ waarskynlikheid dat terroriste aanvalle in Suid-Afrika kan uitvoer,” lui die waarskuwing op die Britse regering se webwerf. Die Amerikaanse regering het Woensdag sy burgers oor ŉ moontlike aanval by ŉ groot byeenkoms in die Sandton-gebied gewaarsku, hoewel geen inligting oor die tyd, metode of teiken van die moontlike aanval bekend is nie. Verskeie groot byeenkomste word die naweek in Johannesburg gehou. Die Britse ambassade het sy personeel aangeraai om groot skares oor die naweek in die Johannesburg-omgewing te vermy. Volgens die Britse regering kom die grootste bedreiging van ekstremiste met bande met Daesh (wat vantevore as Isil bekend gestaan het). Die Britse regering verwys ook na die ontvoering van ŉ Brits/Suid-Afrikaanse paartjie wat in Februarie 2018 in KwaZulu-Natal ontvoer en vermoor is. Die Britse regering se beleid is om nie enige beduidende toegewings aan diegene te maak wat gyselaars neem nie en sê hy beskou die betaling van lospryse en die vrylating van gevangenes as die verhoging van die risiko dat meer mense as gyselaars geneem word. Brittanje sê daar is ook ŉ bedreiging van mense wat op hul eie optree, geïnspireer deur groepe soos Daesh, en wat openbare plekke kan teiken waar buitelanders dalk mag byeenkom. “Die Suid-Afrikaanse owerhede het al verskeie beplande aanvalle suksesvol ontwrig en ŉ hele aantal inhegtenisnemings gedoen wat met terreuroortredings verband hou. Dit sluit in ŉ beweerde plan om Joodse teikens en Westerse diplomatieke sendings aan te val. “Die Suid-Afrikaanse owerhede was ook suksesvol teen regse ekstremiste. “Daar is wêreldwyd ŉ verhoogde bedreiging van ŉ terreuraanval teen Britse belange en Britse burgers deur groepe of individue wat gemotiveer word deur die konflik in Irak en Sirië. Mense moet in hierdie tyd deurgaans waaksaam wees.” Die Suid-Afrikaanse regering het in reaksie op die Amerikaners se waarskuwing gesê geen bewyse van ŉ beoogde terreuraanval is nog aan hom gegee nie. Volgens Mondli Gungubele, minister in die presidensie, is die waarskuwing verontrustend, maar was daar tot dusver niks wat dit kon staaf nie. Aanklag teen SA regering Natasha Mazzone, die DA se woordvoerder oor staatsveiligheid, meen egter die waarskuwing mag nie ligtelik opgeneem word nie. “Die ongekende aard van hierdie soort aankondiging deur ŉ buitelandse ambassade in ons land laat die vraag ontstaan oor die vermoë van Suid-Afrika se eie intelligensiedienste onder die ANC. “Tot dusver was die ANC-regering se reaksie kommerwekkend ongeërg en afwysend.” Mazzone het ŉ beroep op Gungubele gedoen, as die minister onder wie se beheer staatsveiligheid binne die presidensie val, om ŉ openbare aankondiging te doen oor hoe die regering beoog om die kwessie te hanteer en om vrese te besweer en paniek te verhoed. “Dit is ŉ aanklag teen Suid-Afrika se intelligensie- en staatsveiligheidsinstellings dat ŉ buitelandse regering alarm gemaak het oor ŉ moontlik terreurbedreiging in ons land, terwyl ons eie staatsveiligheidsdienste – soos bevestig deur die presidensiële woordvoerder – klaarblyklik onverhoeds betrap is.” Mazzone sê dit is ŉ ernstige waarskuwing wat die regering nie net kan afmaak nie. “Mense wat in die Sandton-gebied woon moet sterk en sigbare versekering kry dat die regering in beheer van die situasie is en dat hul veiligheid gewaarborg is.” Sy sê daar word van harte gehoop dat die bedreiging nie ŉ werklikheid word nie, maar dat die regering steeds veiligheidsbedreigings sal hanteer en dit nie net verwerp nie.